次韻曾通判登擬峴臺
作者：韓駒
朝代：宋

paragraphs: 朝攜筇杖來，瞑倚胡牀坐。
循墻讀遺碑，歲久苔蘚涴。
烈風無時休，于兹騐真箇。
曾郎吐佳句，勢突黄初過。
交游得詩流，吾儕可相賀。
念昔逢大梁，一别九鑽火。
再見疑前身，居然客愁破。
世久無若人，子豈伯休那。
千山厭露宿，一壑期雲卧。
子少方鵬騫，吾衰作鳶墮。
篇成不敢出，畏子詩眼大。
惟當事深禪，諸方參作麽。
文章真綺語，季緒徒瑣瑣。
安得京口歸，秋江細扶柁。